b'\n_START_ARTICLE_\nAspirator\n_START_PARAGRAPH_\nAspiratorul este un aparat electrocasnic care folose\xc8\x99te o pomp\xc4\x83 de aer pentru a crea un vid par\xc8\x9bial care absoarbe praful \xc8\x99i murd\xc4\x83ria. Praful este colectat \xc3\xaentr-un sac (textil sau de h\xc3\xa2rtie) care ac\xc8\x9bioneaz\xc4\x83 ca filtru principal sau \xc3\xaentr-un colector amovibil rigid prev\xc4\x83zut cu un sistem centrifugal.\n_START_SECTION_\nIstorie\n_START_PARAGRAPH_\nPrimul model de aspirator a fost inventat \xc3\xaen 1860 de c\xc4\x83tre Daniel Hess din West Union, Iowa \xc8\x99i a purtat denumirea de \xe2\x80\x9em\xc4\x83tur\xc4\x83tor\xe2\x80\x9d. Acea ma\xc8\x99in\xc4\x83rie avea o perie rotativ\xc4\x83 \xc8\x99i un mecanism elaborat de furtunuri care s\xc4\x83 genereze absorb\xc8\x9bia prafului \xc8\x99i mizeriei. Hess a primit un patent (US No. 29.077) pentru inven\xc8\x9bia sa la 10 iulie 1860._NEWLINE_\xc3\x8en 1868, Ives W. McGaffey a inventat \xc8\x99i patentat \xc3\xaen Chicago primul aspirator manual care folosea principiile de vacuum pe care l-a denumit \xe2\x80\x9eWhirlwind\xe2\x80\x9d (\xe2\x80\x9ev\xc3\xa2rtej de v\xc3\xa2nt\xe2\x80\x9d). Acest model era mai u\xc8\x99or \xc8\x99i mai compact, \xc3\xaens\xc4\x83 mai dificil de manevrat, deoarece avea o manivel\xc4\x83 care trebuia \xc3\xaenv\xc3\xa2rtit\xc4\x83 \xc3\xaen acela\xc8\x99i timp \xc3\xaen care aspiratorul era \xc3\xaempins pe podea. Nu se poate estima exact succesul pe care acest model l-a avut, deoarece majoritatea aspiratoarelor v\xc3\xa2ndute au fost distruse \xc3\xaen Marele Incendiu din Chicago din 1871. Se cunosc doar dou\xc4\x83 astfel de aparate care au supravie\xc8\x9buit, unul dintre ele put\xc3\xa2nd fi g\xc4\x83sit la Hoover Historical Center._NEWLINE_McGaffey a fost doar unul dintre inventatorii americani \xc8\x99i europeni ai secolului al XIX-lea care au conceput aspiratoare ac\xc8\x9bionate manual. El a ob\xc8\x9binut un patent (US No. 91,145) la 8 iunie 1869._NEWLINE_\xc3\x8en 1876, Melville R. Bissell din Grand Rapids, Michigan a creat pentru so\xc8\x9bia sa, Anna Sutherland Bissell, un model de aspirator electric care s\xc4\x83 cure\xc8\x9be rumegu\xc8\x99ul din covoare \xc8\x99i, la scurt timp dup\xc4\x83, a fost creat\xc4\x83 compania Bissell Carpet Sweepers, pe care, dup\xc4\x83 moartea so\xc8\x9bului s\xc4\x83u, Anna a condus-o, devenind astfel cea mai puternic\xc4\x83 femeie de afaceri a acelui moment._NEWLINE_La 14 noiembrie 1898, John S. Thruman din St. Louis, Missouri a depus actele pentru a ob\xc8\x9bine patentul (US No. 634,042) pentru un aspirator pneumatic pe care l-a denumit \xe2\x80\x9erenovator pneumatic pentru covoare\xe2\x80\x9d. Patentul a fost acceptat la 3 octombrie 1899. Thruman a creat un aspirator pe baz\xc4\x83 de benzin\xc4\x83 pentru o mare companie care oferea servicii de menaj,General Compressed Air Company._NEWLINE_Despre englezul Hubert Cecil Booth se spune c\xc4\x83 ar fi cel care a inventat primul aspirator motorizat \xc3\xaen 1901. Booth a creat un dispozitiv mare, care \xc3\xaen prim\xc4\x83 faz\xc4\x83 a func\xc8\x9bionat cu ajutorul unui motor pe ulei, iar mai t\xc3\xa2rziu cu un motor electric, pe care l-a numit \xe2\x80\x9ePuffing Billy\xe2\x80\x9d. Principiul primului aspirator creat de Booth se baza pe aspira\xc8\x9bia aerului prin intermediul unei pompe \xc8\x99i a unui filtru din p\xc3\xa2nz\xc4\x83._NEWLINE_De atunci \xc8\x99i p\xc3\xa2n\xc4\x83 \xc3\xaen 1921 au fost patentate de c\xc4\x83tre David T. Kenney, Walter Griffiths, Hermann Bogenschild, James Murray Spangler, Hoover \xc8\x99i Nilfisk o serie de modele de aspiratoare cu diverse \xc3\xaembun\xc4\x83t\xc4\x83\xc8\x9biri fa\xc8\x9b\xc4\x83 de modelul original al lui Booth._NEWLINE_\xc3\x8en 1921, Electrolux lanseaz\xc4\x83 pe pia\xc8\x9b\xc4\x83 Modelul V, un aspirator care a fost proiectat s\xc4\x83 stea pe podea, \xc3\xaen pozi\xc8\x9bie orizontal\xc4\x83 (spre deosebire de toate celelalte modele, care aveau pozi\xc8\x9bie vertical\xc4\x83), a\xc8\x99ezat pe dou\xc4\x83 picioare metalice, acest model devenind punctul de pornire pentru toate genera\xc8\x9biile viitoare de aspiratoare.'